Ο Συνήγορος του Παιδιού (Συνήγορος του Πολίτη) καλεί μαθητές και μαθήτριες 13-16 ετών από την Αττική να δηλώσουν συμμετοχή στην Ομάδα Εφήβων Συμβούλων (ΟΕΣ) του.

**Τι είναι η Ομάδα Εφήβων Συμβούλων**; Σύμφωνα με το άρθρο 12 της Διεθνούς Σύμβασης για τα Δικαιώματα του Παιδιού, τα παιδιά έχουν δικαίωμα να εκφράζουν τη γνώμη τους για θέματα που τα αφορούν και να συμμετέχουν στη λήψη αποφάσεων που τα επηρεάζουν. Ο Συνήγορος του Παιδιού από τον Σεπτέμβριο 2008 υιοθέτησε το θεσμό της Ομάδας Εφήβων Συμβούλων, με στόχο να δώσει στα παιδιά τη δυνατότητα να διατυπώσουν την άποψή τους και τις προτάσεις τους σε κρίσιμες κοινωνικές θεματικές και να συμμετέχουν ενεργά στη διαμόρφωση της πολιτικής, ώστε να υπερασπίζονται τα δικαιώματά τους, αλλά και εκείνα των συνομηλίκων τους.

Η Ομάδα Εφήβων Συμβούλων συμβάλλει στο έργο του Συνηγόρου του Πολίτη και επίσης συμμετέχει στο δίκτυο ΕΝΥΑ (ENOC Network of Young Advisors), το οποίο συστάθηκε από το Ευρωπαϊκό Δίκτυο Συνηγόρων για το Παιδί (ENOC) το Φεβρουάριο του 2010. Έτσι, η άποψη των παιδιών ακούγεται και λαμβάνεται υπόψη και σε ευρωπαϊκό επίπεδο.

Ο Συνήγορος ξεκινά λοιπόν και για το 2024 τη διαδικασία συγκρότησης της Ομάδας Εφήβων Συμβούλων του, στην οποία θα συμμετέχουν 20-25 μέλη. Η ομάδα -αφού εμβαθύνει στη Διεθνή Σύμβαση για τα Δικαιώματα του Παιδιού και τη σύγχρονη ερμηνεία της- θα εργαστεί στη θεματική των δικαιωμάτων των παιδιών που στερούνται οικογενειακής φροντίδας για οποιοδήποτε λόγο, εστιάζοντας τόσο στο σκέλος της εναλλακτικής φροντίδας (ιδρύματα, θεσμός της αναδοχής κ.λπ.) όσο και σε εκείνο της υποστήριξης της οικογένειας σε επίπεδο κοινότητας.  Στόχος των εργασιών της ΟΕΣ είναι -όπως πάντα- η διατύπωση συστάσεων που -αφού συζητηθούν με την ευρωπαϊκή ομάδα εφήβων συμβούλων ([European Network of Young Advisors](https://enoc.eu/what-we-do/enya/))- θα αποσταλούν σε ευρωπαϊκούς και διεθνείς θεσμούς (Συμβούλιο της Ευρώπης, Ευρωπαϊκή Επιτροπή, Ευρωπαϊκό Κοινοβούλιο, Ο.Η.Ε), καθώς και τα εθνικά κοινοβούλια.

Το σχολείο μας λοιπόν καλεί μαθητές στο πλαίσιο της Κοινωνικής & Πολιτικής Αγωγής και της Οικιακής Οικονομίας να συμμετάσχουν στην Ομάδα Εφήβων Συμβούλων.

Η υποβολή της αίτησης των μαθητών  θα γίνεται απευθείας στον Συνήγορο, στην ηλεκτρονική διεύθυνση **cr@synigoros.gr****,** μέχρι την Παρασκευή 16 Φεβρουαρίου 2024.